Augustus — Wagtoring AANLYN BIBLIOTEEK
es19 bl. 77-87
Sondag 4 Augustus
Nie soos ek wil nie, maar soos u wil. — Matt. 26:39.
Om goeie onderrigters te wees, moet ons eers goeie studente wees (1 Tim. 4:15, 16). Net so moet almal wat deur Jehovah gebruik word om ander te dissiplineer, hulle gewillig aan Jehovah se leiding onderwerp. As hulle dit doen, wys dit dat hulle nederig is, en ander sal hulle respekteer en makliker na hulle raad luister. Ons kan uit Jesus se voorbeeld leer. Jesus was altyd aan sy Vader gehoorsaam, selfs wanneer dit moeilik was om dit te doen. En hy het sy Vader die eer vir sy leringe en wysheid gegee (Joh. 5:19, 30). Omdat Jesus nederig en gehoorsaam was, het dit hom gehelp om ’n goedhartige en sagmoedige onderrigter te wees. Opregte mense het daarvan gehou om na hom te luister (Matt. 11:29). Sy aangename woorde het mense vertroos wat mismoedig was en swak gevoel het (Matt. 12:20). Selfs toe Jesus se geduld op die proef gestel is, het hy vriendelik en liefdevol gebly. Ons kan dit sien uit die manier hoe hy sy apostels reggehelp het toe hulle met mekaar gestry het oor wie die grootste onder hulle is. — Mark. 9:33-37; Luk. 22:24-27. w18.03 26-27 ¶15-16
Wat hiermee ooreenkom, red julle ook nou, naamlik die doop. — 1 Pet. 3:21.
Toe Petrus oor doop gepraat het, het hy dit vergelyk met die bou van die ark in Noag se dag. Die ark was ’n sigbare bewys dat Noag God se wil heelhartig wou doen. Noag het die werk wat Jehovah hom gegee het, getrou gedoen. Hierdie daad van geloof het Noag en sy gesin se lewe tydens die Vloed gered. Die ark was ’n bewys van Noag se geloof in God. As mense sien dat iemand gedoop word, weet hulle dat hy homself aan Jehovah toegewy het omdat hy in Christus geloof het. Net soos Noag, is toegewyde dissipels gehoorsaam aan God en doen hulle die werk wat hy hulle gegee het om te doen. En net soos Jehovah Noag tydens die Vloed gered het, gaan hy ook almal wat gedoop en lojaal is, tydens die vernietiging van hierdie goddelose wêreld red (Mark. 13:10; Op. 7:9, 10). Daarom is toewyding en doop baie belangrik. ’n Persoon wat sy doop onnodig uitstel, kan sy kans verloor om vir ewig te lewe. w18.03 4 ¶3-4
Dwaasheid sit vas in die hart van ’n seun. — Spr. 22:15.
Sommige ouers dink dalk: ‘My kind kan nie uitgesit word as hy nie gedoop is nie.’ Maar hoekom is dit verkeerd om so te dink? (Jak. 1:22). Christenouers wil natuurlik nie hê dat hulle kind gedoop moet word voordat hy volwasse genoeg is om sy lewe aan Jehovah toe te wy nie. Maar dit sou verkeerd wees om te dink dat ’n kind nie deur Jehovah aanspreeklik gehou kan word as hy nie gedoop is nie. Hoe so? Omdat God ’n kind aanspreeklik hou vir sy dade wanneer hy weet wat reg en wat verkeerd is in Jehovah se oë (Jak. 4:17). Wyse ouers sal nie hulle kind terughou om gedoop te word nie, maar sal eerder hulle bes doen om ’n goeie voorbeeld te stel. Hulle leer hulle kind van kleins af om, net soos hulle, lief te wees vir wat Jehovah sê reg is en om te haat wat Hy sê verkeerd is (Luk. 6:40). Jou kind se liefde vir Jehovah sal hom beskerm, want hy sal wil doen wat reg is in Jehovah se oë. — Jes. 35:8. w18.03 11 ¶12-13
Noag het met die ware God gewandel. — Gen. 6:9.
Noag het Jehovah 350 jaar ná die Vloed nog steeds bly dien (Gen. 9:28). Hy is ’n uitstekende voorbeeld van gehoorsaamheid en geloof! Ons kan Noag se gehoorsaamheid en geloof navolg. Ons doen dit wanneer ons Jehovah se regverdigheid verdedig, ons geen deel van Satan se wêreld is nie en wanneer ons Jehovah eerste in ons lewe stel (Matt. 6:33; Joh. 15:19). Die wêreld sal natuurlik nie van ons hou wanneer ons hierdie dinge doen nie. Byvoorbeeld, omdat ons God se wette oor seks en die huwelik gehoorsaam, sê mense negatiewe dinge oor ons in die media (Mal. 3:17, 18). Net soos Noag, vrees ons Jehovah en nie mense nie. Ons weet dat dit net Jehovah is wat ons die ewige lewe kan gee (Luk. 12:4, 5). Maar wat van jou? Sal jy aanhou om ‘met die ware God te wandel’ al spot of kritiseer mense jou? Vertrou jy dat Jehovah vir jou en jou gesin sal sorg, al is dit moeilik om kos op die tafel te sit? As jy aanhou om die gehoorsaamheid en geloof van Noag na te volg, kan jy daarvan seker wees dat Jehovah vir jou sal sorg. — Fil. 4:6, 7. w18.02 4 ¶4, 8; 5 ¶9-10
’n Fisiese mens aanvaar nie die dinge van die gees van God nie. — 1 Kor. 2:14.
’n Fisiese mens word beïnvloed deur die gesindheid van die wêreld, wat op selfsugtige begeertes fokus. Paulus beskryf dit as “die gees wat nou in die seuns van die ongehoorsaamheid werk” (Ef. 2:2). Hierdie gees beïnvloed die meeste mense om die meerderheid te volg. Daarom doen die meeste van hulle wat vir hulle reg voel, en hulle probeer nie eers om volgens God se standaarde te lewe nie. ’n Fisiese mens dink die meeste van die tyd net aan fisiese dinge. Hy voel dat sy posisie, geld of sy regte belangriker is as enigiets anders. ’n Fisiese mens doen dinge wat die Bybel “die werke van die vlees” noem (Gal. 5:19-21). Fisiese mense kies kant in geskille, veroorsaak stryery tussen mense, neem mekaar hof toe, het geen respek vir hoofskap nie en fokus te veel op wat hulle gaan eet en drink. Dit is makliker vir ’n fisiese mens om verkeerde dinge te doen omdat hy nie versoeking kan weerstaan nie. — Spr. 7:21, 22. w18.02 19 ¶3-5
Mense sal liefhebbers . . . wees . . . van genot. — 2 Tim. 3:2, 4.
Dit is nie verkeerd om ’n gebalanseerde beskouing van plesier te hê nie. Party mense glo dat hulle geen plesier mag hê nie, maar dit is nie hoe Jehovah voel nie. Die Bybel moedig getroue knegte van God aan: “Gaan, eet jou voedsel met blydskap en drink jou wyn met ’n goeie hart” (Pred. 9:7). Tweede Timoteus 3:4 praat van dié wat lief is vir plesier en nie tyd het vir God nie. Let op dat die teks nie sê dat mense liewer gaan wees vir plesier as vir God nie. Dit sou beteken dat hulle God wel ’n bietjie liefhet. Dit sê ‘eerder as God’. ’n Geleerde het geskryf: “Hierdie teks beteken nie dat hulle ook vir God lief is nie. Dit beteken dat hulle glad nie lief is vir God nie.” Dit is ’n ernstige waarskuwing vir dié wat te lief is vir plesier. Die woorde “liefhebbers van genot” is ’n goeie beskrywing van dié wat deur die “genietinge van hierdie lewe meegesleep word”. — Luk. 8:14. w18.01 25 ¶14-15
Eer Jehovah met jou waardevolle dinge. — Spr. 3:9.
Jehovah is ’n vrygewige God. Alles wat ons het, kom van hom af. Jehovah besit al die goud, silwer en ander natuurlike hulpbronne van die aarde. Hy gebruik dit om vir ons te gee wat ons nodig het om te lewe (Ps. 104:13-15; Hag. 2:8). Jehovah het 40 jaar lank vir die Israeliete manna en water gegee toe hulle in die wildernis was (Eks. 16:35; Neh. 9:20, 21). Jehovah het deur die profeet Elisa ’n wonderwerk gedoen deur die bietjie olie wat ’n getroue weduwee gehad het, te vermeerder. Hierdie geskenk van God het haar gehelp om haar skuld af te betaal en om nog genoeg geld oor te hê om vir haar en haar seuns te sorg (2 Kon. 4:1-7). Met Jehovah se hulp het Jesus wonderwerke gedoen, en kos en selfs geld voorsien wanneer dit nodig was (Matt. 15:35-38; 17:27). Alles behoort aan Jehovah en hy kan enigiets gebruik om vir sy skepping te sorg. Maar hy vra nog steeds sy knegte om hulle materiële dinge te gebruik om sy organisasie se werk te ondersteun. — Eks. 36:3-7. w18.01 17 ¶1-3
Neem nou my siel weg, o Jehovah. — 1 Kon. 19:4.
In die Bybel is daar voorbeelde van getroue knegte wat partykeer gevoel het dat die druk van die lewe te veel is (Job 7:7). Maar hulle het nie moed verloor nie. Hulle het op Jehovah vertrou om hulle krag te gee. Jehovah het hulle gehelp, want ons God “gee die vermoeide krag” (Jes. 40:29). Ongelukkig voel party van God se knegte vandag dat die beste manier om die druk te hanteer, is om ’n ‘breek van die waarheid te vat’, asof die dinge wat ons as Christene doen ’n las is en nie ’n seën nie. Hulle hou op om God se Woord te lees, vergaderinge toe te gaan en velddiens te doen, net soos Satan dit wil hê. Die Duiwel wil nie hê ons moet sterk wees nie. Hy weet dat ons sterker word as ons besig bly in Jehovah se diens. Wanneer jy fisies en geestelik moeg is, moet jy jouself nie van Jehovah afsny nie. Kom nader aan hom, want “hy sal julle standvastig maak, hy sal julle sterk maak”. — 1 Pet. 5:10; Jak. 4:8. w18.01 7-8 ¶2-3
Jehovah . . . laat na Sjeool afdaal, en Hy laat daaruit opkom. — 1 Sam. 2:6.
Die tweede opstanding wat in die Bybel genoem word, is deur die profeet Elisa, Elia se opvolger, gedoen. In Sunem was daar ’n Israelitiese vrou wat nie kinders gehad het nie. Omdat sy baie gasvry was teenoor Elisa, het Jehovah haar en haar bejaarde man met ’n kind geseën. Maar ’n paar jaar later het die seun gesterf. Dink net hoe hartseer sy ma moes gewees het. Met haar man se toestemming het sy 30 kilometer gereis na Elisa by die berg Karmel. Die profeet het sy dienaar Gehasi na Sunem gestuur om die seun op te wek. Maar Gehasi kon nie die seun opwek nie. Toe het die ma, wat nog baie hartseer was, saam met Elisa by die huis aangekom (2 Kon. 4:8-31). Elisa het in die huis by die seun se liggaam gebid. Jehovah het na Elisa se gebed geluister en het die seun opgewek. Dit was ’n wonderwerk. Toe die ma sien dat haar seun weer lewe, was sy baie bly! (2 Kon. 4:32-37). Deur die seun in Sunem letterlik op te wek, het Jehovah gewys dat hy die vermoë het om die dooies op te wek. w17.12 4-5 ¶7-8
Omdat wysheid die teenoorgestelde van dwaasheid is, kan ons sê dat wysheid ’n bewys van volwassenheid is. ’n Persoon word geestelik volwasse omdat hy Jehovah vrees en gehoorsaam aan hom wil wees, nie net omdat hy ouer word nie (Ps. 111:10). Jongmense wat tot geestelike volwassenheid groei, word nie ‘rondgeslinger soos deur golwe, hiernatoe en daarnatoe’ deur hulle begeertes of ander jongmense se invloed nie (Ef. 4:14). Hulle “waarnemingsvermoëns” word eerder “deur gebruik geoefen . . . om te onderskei wat reg sowel as verkeerd is” (Heb. 5:14). Daarom maak hulle wyse besluite. Sulke wysheid is nodig om gered te word (Spr. 24:14). Jy moet dus seker maak dat jou kinders weet wat jou waardes is. Wat jy sê en doen moet vir hulle wys dat jy volgens Bybelstandaarde probeer lewe. — Rom. 2:21-23. w17.12 20-21 ¶12-13
Gaan voort om in wysheid te wandel teenoor dié wat buite is . . . sodat julle kan weet hoe julle elkeen behoort te antwoord. — Kol. 4:5, 6.
Baie mense hou van die idee dat hulle hulle eie probleme kan oplos. Hoekom? As dit waar is, sou dit beteken dat ons God nie nodig het nie en dat ons kan doen net wat ons wil. Jy het dalk al mense hoor sê dat oorlog, misdaad, siektes en armoede minder word. Een verslag sê selfs: “Die rede hoekom dinge in die wêreld beter word, is omdat mense besluit het om die wêreld ’n beter plek te maak.” As jy iets in die wêreld hoor wat jou geloof dalk toets, moet jy gaan kyk wat God se Woord daaroor sê. En praat hieroor met ’n broer of suster wat geestelik sterk is. Vra jou af: ‘Hoekom hou mense van hierdie idee? Hoekom is dit verkeerd? En hoe kan ek hierdie gedagtes verwerp?’ As ons Paulus se raad in vandag se teks volg, kan ons onsself beskerm om nie soos die wêreld te dink nie. w17.11 24 ¶14, 17
O God, ek dank u dat ek nie soos die res van die mense is nie. — Luk. 18:11.
Hoekom was die Fariseërs nie bereid om genadig te wees nie? Die Bybel sê dat hulle ander “as niks beskou het nie” (Luk. 18:9-14). Volg Jehovah na, en nie die Fariseërs nie. Wees genadig (Kol. 3:13). Maak dit vir ander maklik om jou te vra om hulle te vergewe (Luk. 17:3, 4). Vra jou af: ‘Is ek gou om ander te vergewe, selfs al het hulle my ’n paar keer seergemaak? Wil ek graag vrede maak met iemand wat my seergemaak het?’ Om ander te kan vergewe, moet ons nederig wees. Die Fariseërs het gedink dat hulle beter as ander is, en daarom was hulle nie bereid om ander te vergewe nie. Maar as Christene moet ons nederig wees en ‘ander hoër as onsself ag’ en hulle vryelik vergewe (Fil. 2:3). Sal jy Jehovah navolg en nederig wees? Hou die “pad” na jou vergifnis altyd oop en in ’n goeie toestand. Wees gou om te vergewe en stadig om aanstoot te neem. — Pred. 7:8, 9. w17.11 14-15 ¶6-8
Want dit is goed om ons God met melodieë te besing. — Ps. 147:1.
Wanneer jy jou stem met ander s’n vergelyk, voel jy dalk ’n bietjie skaam. Ons moet onthou dat ons ’n verantwoordelikheid het om Jehovah met sang te loof. Hou jou sangboek hoog, lig jou kop en sing uit volle bors! (Esra 3:11). In baie Koninkryksale vandag word die liedjies se woorde op skerms gewys wat ons help om duideliker te sing. Dit is interessant dat sang nou deel is van die Koninkryksbedieningskool vir ouer manne. Dit wys dat dit belangrik is dat die ouer manne die leiding neem wanneer die gemeente sing. Die rede hoekom party dalk skaam is om uit volle bors te sing, is omdat hulle bang is dat mense nie van hulle stem sal hou nie. Wanneer ons praat, ‘struikel ons almal dikwels’ (Jak. 3:2). Maar dit keer ons nie om te praat nie. Daarom moet ons nie toelaat dat ons onvolmaakte stemme ons keer om vir Jehovah te sing nie. w17.11 4-5 ¶9-10
En dit sal plaasvind — as julle vir seker na die stem van Jehovah julle God luister. — Sag. 6:15.
Aan die einde van Sagaria se sewende visioen het hy baie gehad om oor te dink. Jehovah het belowe dat hy oneerlike mense vir hulle goddeloosheid sal oordeel. Dit moes Sagaria baie aangemoedig het. Maar niks het verander nie. Mense was nog steeds oneerlik en goddeloos. En Jehovah se tempel in Jerusalem was nog ver van klaar af. Hoekom het die Jode opgehou om die werk te doen wat Jehovah vir hulle gegee het? Het hulle na Jerusalem teruggegaan net om hulle eie lewens te verbeter? Jehovah het geweet dat sy volk krag en moed nodig gehad het. Hy het aan Sagaria nog ’n visioen gegee om die Jode van Sy liefde te verseker en vir hulle te wys dat hy waardeer wat hulle vir hom gedoen het. Hy het belowe om hulle te beskerm as hulle met die bouwerk sou aangaan. Jehovah het die belofte in vandag se teks oor die bouwerk gemaak. w17.10 26 ¶1; 27 ¶5
Dit is God wat . . . in julle werk sodat julle kan wil sowel as werk. — Fil. 2:13.
Broers wat moedig is en bereid is om meer verantwoordelikheid in die gemeente te aanvaar, is ’n groot seën vir die gemeente (1 Tim. 3:1). Party huiwer dalk om meer in die gemeente te doen. Miskien het ’n broer foute in die verlede gemaak en nou voel hy dat hy nie goed genoeg is om ’n bedieningskneg of ’n ouer man te kan wees nie. Party broers voel dalk dat hulle dit eenvoudig net nie kan doen nie. Jehovah kan jou help om moedig te wees as jy ook so voel (Fil. 4:13). Moses het ook gevoel dat hy nie Jehovah se opdrag kon uitvoer nie (Eks. 3:11). Maar Jehovah het hom gehelp en Moses het later die moed gehad om sy opdrag uit te voer. ’n Gedoopte broer kan ook moedig word as hy opreg vir God se hulp vra en elke dag die Bybel lees. Dit sal hom ook help as hy nadink oor voorbeelde van mense wat moedig was. Hy kan die ouer manne nederig vra om hom op te lei en sê dat hy bereid is om te help waar hulle hom nodig het. w17.09 32 ¶19
Wat die woord van ons God betref, dit sal tot onbepaalde tyd bly bestaan. — Jes. 40:8.
Christene weet dat geen vertaling, soos die Septuagint, die Wycliffe-Bybel, die King James-vertaling of enige ander vertaling deur God geïnspireer is nie. Maar as ons na die geskiedenis van hierdie vertalings kyk, is een ding baie duidelik: Jehovah se Woord het bly bestaan, net soos hy belowe het. Dit versterk ons geloof dat al Jehovah se ander beloftes ook waar sal word (Jos. 23:14). As ons sien hoe Jehovah sy Woord beskerm het, versterk dit nie net ons geloof nie, maar ons word nog liewer vir Jehovah. Hoekom het Jehovah sy Woord vir ons gegee? En hoekom het Hy gesê dat dit sal bly bestaan? Want hy is lief vir ons, en hy wil ons leer om onsself te bevoordeel (Jes. 48:17, 18). Daarom wil ons Jehovah ook liefhê en hom gehoorsaam. — 1 Joh. 4:19; 5:3. w17.09 21-22 ¶13-14
Eer jou vader en jou moeder. — Ef. 6:2.
Dit kan baie moeilik wees om jou kinders te leer om hierdie bevel te gehoorsaam as een ouer Jehovah nie dien nie. Jy kan ’n goeie voorbeeld vir jou kinders wees deur jou maat te respekteer. Fokus op jou maat se goeie eienskappe en sê dankie vir al die goeie dinge wat hy of sy doen. Moenie negatiewe dinge van jou maat voor jou kinders sê nie. Maar verduidelik vir hulle dat elke persoon self moet besluit of hulle Jehovah gaan dien of nie. Die kinders se goeie gedrag kan dalk die ongelowige maat motiveer om Jehovah te begin dien. Party mans sê dalk dat hulle Christenvrou hulle kinders nie uit die Bybel mag leer of hulle saam met haar vergaderinge toe mag neem nie. Maar ’n Christenvrou sal haar bes doen om die kinders Bybelwaarhede te leer (Hand. 16:1; 2 Tim. 3:14, 15). Sy kan haar man se besluit respekteer en nog steeds oor haar geloof praat wanneer sy saam met haar kinders is. So leer hulle van Jehovah en wat reg en verkeerd is. — Hand. 4:19, 20. w17.10 13-14 ¶9-10
Word . . . navolgers van God, as geliefde kinders. — Ef. 5:1.
Jehovah is medelydend en mense is na sy beeld gemaak. Daarom is dit natuurlik vir mense, selfs dié wat Jehovah nie ken nie, om medelydend te wees en vir ander om te gee (Gen. 1:27). Daar is baie voorbeelde in die Bybel van mense wat medelydend was. Dink aan die twee vrouens wat voor Salomo gestry het oor wie se baba die lewende een was. Toe Salomo wou uitvind wie die regte ma is, het hy gesê dat die baba in twee gesny moet word. Omdat die regte ma medelye vir haar kind gehad het, het sy die koning gesmeek om eerder die baba vir die ander vrou te gee (1 Kon. 3:23-27). Dink ook aan Farao se dogter wat Moses gered het toe hy ’n baba was. Hoewel sy geweet het dat die baba ’n kind van die Hebreërs was en eintlik doodgemaak moes word, “het sy medelye vir hom gevoel” en hom as haar eie kind grootgemaak. — Eks. 2:5, 6. w17.09 8-9 ¶2-3
[Jehovah] is geduldig met julle. — 2 Pet. 3:9.
Alle ware aanbidders moet nederig wees (Spr. 22:4). As ons nederig is, sal dit vrede en eenheid in die gemeente bevorder. Jehovah sal ook onverdiende goedhartigheid aan ons gee. Die apostel Petrus het gesê: “Omgord julle almal met ootmoed teenoor mekaar, want God staan die hoogmoediges teë, maar hy gee onverdiende goedhartigheid aan die nederiges” (1 Pet. 5:5). Mense wat sagmoedig en geduldig is, word in vandag se wêreld as swak beskou. Maar dit is glad nie waar nie! Hierdie pragtige eienskappe kom van die magtigste Persoon in die heelal. Jehovah God is die beste voorbeeld van sagmoedigheid en geduld. Dink aan hoe geduldig Jehovah was toe Abraham en Lot vir hom deur middel van die engele vrae gevra het (Gen. 18:22-33; 19:18-21). Jehovah was ook 1 500 jaar lank geduldig met die ongehoorsame nasie Israel. — Eseg. 33:11. w17.08 25 ¶13-14
Die vrede van God wat alle denke te bowe gaan, sal julle harte en julle verstandelike vermoëns . . . bewaak. — Fil. 4:7.
Bid en jy sal die vrede van God ontvang. Maar Paulus het vir hulle gesê dat “die vrede van God . . . alle denke te bowe gaan”. Wat beteken dit? Party Bybelvertalings gebruik woorde soos oortref al ons ‘drome’ of ons ‘planne’. Maar wat Paulus eintlik probeer sê het, was dat “die vrede van God” wonderliker is as wat ons ooit kan dink. Al sien ons nie ’n uitweg uit ons probleme nie, kan Jehovah dit sien en kan hy iets doen wat ons nie verwag nie (2 Pet. 2:9). Hoe kan ons “die vrede van God” behou selfs wanneer ons probleme het? Ons moet ons vriendskap met Jehovah sterk hou. Hierdie vriendskap is net moontlik “deur middel van Christus Jesus” wat sy lewe as ’n losprys gegee het. Die losprys is nog een van ons Vader se wonderlike werke. Jehovah gebruik die losprys om ons sondes te vergewe. Dit gee ons ’n skoon gewete en help ons om nader aan hom te kom. — Joh. 14:6; Jak. 4:8; 1 Pet. 3:21. w17.08 10 ¶7; 12 ¶15
Die hart ken die bitterheid van ’n mens se siel, en met die blydskap daarvan sal geen vreemdeling inmeng nie. — Spr. 14:10.
Soms kan net die persoon wat treur, verstaan hoe hy werklik voel en kan dit vir hom moeilik wees om vir ander te sê hoe hy voel. Al sê die persoon hoe hy voel, is dit nie altyd maklik om te verstaan wat hy bedoel nie. Ons weet nie altyd wat om vir iemand te sê wat diep bedroef is nie. Maar wat gewoonlik die meeste help, is om te “huil saam met mense wat huil” (Rom. 12:15). As dit vir jou moeilik is om iemand persoonlik te vertroos, is dit dalk makliker om vir hulle ’n kaartjie, ’n e-pos, ’n SMS of ’n brief te stuur. Miskien kan jy ’n vertroostende teks aanhaal of iets vertel wat jy van die persoon onthou. Ons gebede vir en saam met broers en susters wat treur, het groot waarde. w17.07 14-16 ¶13-16
Wat God dan onder een juk saamgevoeg het, moet geen mens skei nie. — Matt. 19:6.
Is die getroude lewe moeiliker as wat jy gedink het? Is jy selfs teleurgesteld? Dink aan Jehovah en die Israeliete. Hulle verhouding was soos ’n huwelik en Jehovah het homself beskryf as die man in die huwelik (Jes. 54:5; 62:4). Dit was ’n baie ongelukkige “huwelik”! Maar Jehovah was geduldig met hulle. Hy het hulle oor en oor vergewe en was lojaal aan sy verbond met hulle (Ps. 106:43-45). Jehovah is ’n goeie voorbeeld van lojale liefde. Egpare wat lief is vir Jehovah sal sy voorbeeld wil volg. Hulle sal nie na ’n rede soek om ’n ongelukkige huwelik onskriftuurlik te beëindig nie. Hulle besef dat Jehovah hulle saamgevoeg het en wil hê dat hulle mekaar moet “aankleef”. Die enigste skriftuurlike rede vir egskeiding is geslagsonsedelikheid (Matt. 19:5, 9). Christene ondersteun Jehovah se soewereiniteit as hulle alles in hulle vermoë doen om ’n sukses van hulle huwelik te maak. w17.06 31 ¶17-18
Julle oë [sal] geopen . . . word en julle [sal] soos God . . . word. — Gen. 3:5.
Satan die Duiwel het die regmatigheid van Jehovah se soewereiniteit bevraagteken. Hy het beweer dat God se heerskappy korrup is en dat Jehovah goeie dinge van ons weerhou. Volgens die Duiwel sal mense baie gelukkiger wees as hulle oor hulleself heers (Gen. 3:1-4). Hy het die indirekte beskuldiging gemaak dat geen mens aan God lojaal sou bly nie. As die beproewing swaar genoeg is, sal almal Jehovah se heerskappy verwerp (Job 2:4, 5). Jehovah laat tyd toe om vir ons te wys dat niemand sonder sy heerskappy gelukkig kan wees nie. Jehovah weet natuurlik dat die Duiwel se aantygings vals is. Waarom laat God die Duiwel dan toe om sy punt te probeer bewys? Want almal in die hemel en op die aarde is hierby betrokke (Ps. 83:18). Adam en Eva het Jehovah se heerskappy verwerp en sedertdien het baie ander dit ook gedoen. Dit kan party laat dink dat die Duiwel reg is. w17.06 22-23 ¶3-4
Gaan . . . en maak dissipels van mense. — Matt. 28:19.
Wanneer jy dissipels maak, leer jy baie goeie dinge. ’n Mens leer om ’n goeie werker te wees, om met ander mense te praat, selfvertroue te hê en om taktvol te wees (Spr. 21:5; 2 Tim. 2:24). Maar dit is ook ’n groot bron van vreugde om dissipels te maak, want ons leer hoe om vir ander uit die Bybel te wys wat ons glo. Jy leer ook hoe om ’n medewerker van Jehovah te wees (1 Kor. 3:9). Jy kan nog steeds jou velddiens geniet al luister min mense in die gebied na die goeie nuus. Om dissipels te maak is ’n spanpoging. Die hele gemeente span saam om na opregtes te soek. Hoewel net een broer of suster iemand vind wat ’n dissipel word, is ons almal bly, want almal het ’n aandeel aan hierdie werk gehad. Byvoorbeeld, Brandon het nege jaar lank in ’n gebied gepionier waar niemand belanggestel het nie. Hy sê: “Ek het nooit iemand in die gebied gehelp om gedoop te word nie, maar ander het wel. Ek is baie bly dat ek besluit het om ’n volle aandeel te hê aan die werk om dissipels te maak.” — Pred. 11:6. w17.07 23 ¶7; 24 ¶9-10
Haar gesig het nie meer besorgdheid oor haar situasie getoon nie. — 1 Sam. 1:18.
Hanna was kinderloos terwyl Elkana se ander vrou, Peninna, kinders gehad het (1 Sam. 1:4-7). Peninna het haar “jaar na jaar” getart. Dit het Hanna baie ontstel. Sy het Jehovah in gebed om hulp gevra (1 Sam. 1:12). Sy het vertrou dat Jehovah haar ’n kind sou gee of dat hy haar gebed op ’n ander manier sou verhoor. Ons sal beproewinge verduur so lank as wat ons onvolmaak is en in hierdie stelsel lewe wat onder Satan se beheer is (1 Joh. 5:19). Maar ons is baie bly om te weet dat Jehovah “die God van alle vertroosting” is! (2 Kor. 1:3). Gebed is een manier wat ons kan help om ons verdrukking en beproewing te verduur. Hanna het uit haar hart met Jehovah gepraat. Wanneer ons beproewing verduur, moet ons nie net ons probleme vir Jehovah noem nie. Ons moet hom ook uit die hart smeek en vir hom vertel hoe ons voel. — Fil. 4:6, 7. w17.06 6 ¶10-11
Simon, seun van Johannes, het jy my liewer as hulle? — Joh. 21:15.
Ná sy opstanding het Jesus, hoewel hy geweet het dat sy dissipels niks gevang het nie, vir hulle gesê: “‘Gooi die net aan die regterkant van die boot uit, en julle sal iets vind.’ Toe het hulle dit uitgegooi, maar weens die menigte visse kon hulle dit nie meer intrek nie” (Joh. 21:1-6). Nadat Jesus vir hulle ontbyt gemaak het, het Jesus vir Simon Petrus die woorde van vandag se teks gevra. Waarvan het Jesus gepraat? Petrus was baie lief vir visvang. Moontlik het Jesus hom gevra waarvoor hy die liefste is. Is hy liewer vir sy werk as ’n visserman of vir Jesus en die dinge wat hy mense geleer het? Petrus het geantwoord: “Ja, Here, u weet dat ek geneentheid vir u het” (Joh. 21:15). Petrus het bedoel wat hy gesê het. Van toe af het hy gewys dat hy lief is vir Christus deur ywerig aan die predikingswerk deel te neem. Hy het ’n steunpilaar in die Christengemeente geword. w17.05 22 ¶1-2
Jehovah is my helper; ek sal nie bang wees nie. Wat kan die mens aan my doen? — Heb. 13:6.
Hierdie vaste vertroue in Jehovah se liefdevolle sorg het Paulus gehelp om sy probleme te oorkom. Hy het nie toegelaat dat sy probleme hom onderkry nie. Wat het hom die krag gegee? Hy het vertrou op die “God van alle vertroosting, . . . wat ons in al ons verdrukking vertroos” (2 Kor. 1:3, 4). Wanneer ons bid, kommunikeer ons met God en dan kom ons nader aan hom (Ps. 86:3; 1 Tess. 5:17; Rom. 12:12). As ons Jehovah van alles vertel, selfs ons diepste gedagtes en gevoelens, sal ons nader aan ons hemelse Vader, die ‘Hoorder van gebed’, kom (Ps. 65:2). As ons sien hoe Jehovah ons gebede verhoor, sal ons nog liewer vir hom word. Ons besef al hoe meer dat ‘Jehovah naby is aan almal wat hom aanroep’ (Ps. 145:18). Ons vertroue in Jehovah se liefde en sorg sal ons help om enige toets van ons geloof te verduur. w17.05 19 ¶9-10
Jehovah sien wat die hart is. — 1 Sam. 16:7.
Wat sal jy doen as jy nie ’n besluit van die ouer manne verstaan of daarmee saamstem nie? Dit kan ons geloof in Jehovah en ons vertroue in die reëlings van die gemeente toets. Hoe sal nederigheid jou beskerm as so iets gebeur? Kom ons kyk na twee maniere. Eerstens, nederigheid sal ons help om te besef dat ons nie alles oor die saak weet nie. Dit maak nie saak hoe goed ons die situasie ken nie, net Jehovah kan sien wat in iemand se hart is. As ons dit verstaan, sal dit ons help om nederig te bly en om ons perke te ken. Dan kan ons ons beskouing verander. Tweedens, nederigheid sal ons help om onderdanig te wees en geduldig op Jehovah te wag om ongeregtighede reg te stel. Die wyse man het gesê: “Dit sal glad nie goed afloop met die goddelose nie, en ook sal hy nie sy dae . . . verleng nie” (Pred. 8:12, 13). As ons nederig is, sal almal daarby baat vind. — 1 Pet. 5:5. w17.04 25-26 ¶10-11
Ek is eintlik ontvoer uit die land van die Hebreërs; en ook hier het ek hoegenaamd niks gedoen waarvoor hulle my in die kerker moes sit nie. — Gen. 40:15.
Dit is duidelik dat Josef ’n slagoffer van ongeregtigheid was. Hy het ook gesê dat hy onskuldig in die tronk was. Daarom het hy vir die skinker gevra om vir Farao van sy situasie te vertel. Waarom? Hy het gesê: “Jy moet my uit hierdie huis kry” (Gen. 40:14). Het Josef se woorde gewys dat hy sy situasie net aanvaar het? Beslis nie! Hy het goed geweet dat hy ’n slagoffer van ongeregtighede was. Hy het die skinker alles vertel in die hoop dat hy hom miskien kon help. Maar die Bybel sê nêrens dat hy ooit vir iemand, nie eers vir Farao, vertel het dat hy deur sy broers ontvoer is nie. Trouens, toe Josef se broers na Egipte gekom het en met hom vrede gemaak het, het Farao hulle verwelkom en genooi om daar te bly en om “die goeie van die hele Egipteland” te geniet. — Gen. 45:16-20. w17.04 20-21 ¶12-13
O die diepte van God se rykdom en wysheid en kennis! Hoe ondeurgrondelik is sy oordele en hoe onnaspeurlik sy weë! — Rom. 11:33.
Jehovah is die regmatige Soewerein omdat hy die kennis en wysheid het om na die heelal om te sien. God het Jesus byvoorbeeld die krag gegee om siektes te genees wat dokters nie kon genees nie (Matt. 4:23, 24; Mark. 5:25-29). Vir Jehovah was dit nie ’n wonderwerk nie. Hy weet presies hoe die liggaam werk en kan enige siekte genees. Hy kan ook die dooies opwek en verhoed dat natuurrampe gebeur. Mense in Satan se wêreld sukkel nog steeds om in vrede saam te leef. Net Jehovah het die wysheid om wêreldvrede te bewerkstellig (Jes. 2:3, 4; 54:13). Ons voel soos die apostel Paulus wat die woorde van vandag se teks gesê het. w17.06 28 ¶6-7
Wat God . . . onder een juk saamgevoeg het, moet geen mens skei nie. — Mark. 10:9.
Ongelukkig neem talle mense in die wêreld die huwelik baie ligtelik op. Sodra dinge begin skeef loop, gee hulle moed op en besluit hulle dat dit beter is om te skei. Maar dit is nie Christene se beskouing nie (1 Kor. 7:27). As jy jou huweliksgelofte breek, is dit dieselfde as om vir God te lieg, en God haat leuenaars! (Lev. 19:12; Spr. 6:16-19). Jehovah haat egskeiding (Mal. 2:13-16). Jesus het gesê dat daar net een skriftuurlike rede vir ’n egskeiding is. As ’n huweliksmaat egbreuk pleeg en die onskuldige maat besluit om hom of haar nie te vergewe nie, kan hulle ’n egskeiding kry (Matt. 19:9; Heb. 13:4). Maar wat van skeiding? Die Bybel is ook baie duidelik hieroor hoewel dit nie enige redes gee om uitmekaar te gaan nie (1 Kor. 7:10, 11). Maar party getroude Christene het sekere situasies beskou as ’n rede om hulle huweliksmaat te verlaat. Die Christen se lewe of geestelikheid is dalk uitermatig in gevaar gestel deur ’n huweliksmaat wat gewelddadig of afvallig was. w17.04 7 ¶14-16